section_heading: Prijestolonasljednik i regent Švedske
paragraph_text: U trenutku dok su mu život i karijera bili pod upitnikom, Bernadotte je dobio priliku nasljeđivanja švedskog prijestolja. Godine 1809. švedski kralj Gustav IV. Adolf (1792. – 1809.) iz dinastije Holstein-Gottorp, zbačen je s prijestolja časničkom urotom, zbog neuspjeha u ratu s Rusijom i Danskom, u kojem je izgubio Finsku. Naslijedio ga je stric Karlo XIII. koji je bio boležljiv i nije imao djece. Švedsko plemstvo izabralo je danskog princa Kristijana Augusta za prijestolonasljednika, no on je iznenada umro 1810. godine, što je otvorilo pitanje nasljeđivanja švedskog prijestolja. Šveđani su zatražili Napoleonov savjet, ali kako on nije dao odlučujući odgovor, švedski barun Carl Otto Mörner okrenuo se Bernadotteu kao novom kandidatu te je stao lobirati za njegov izbor.